b'\n_START_ARTICLE_\nGermanis\n_START_SECTION_\nB\xc5\xabdingos savyb\xc4\x97s\n_START_PARAGRAPH_\nGermanis yra pilk\xc5\xa1vas kietas mineralas. Jo kristalin\xc4\x97 strukt\xc5\xabra \xe2\x80\x93 tokia pati, kaip deimanto. Kristalin\xc4\x97 strukt\xc5\xabra elementui suteikia blizgesio, kuris i\xc5\xa1laikomas iki gana auk\xc5\xa1tos temperat\xc5\xabros. Germanis yra puslaidininkis, pla\xc4\x8diai naudojamas elektronikos pramon\xc4\x97je. Grynas (be priemai\xc5\xa1\xc5\xb3) germanis, prie\xc5\xa1ingai nei, pavyzd\xc5\xbeiui, silicis, yra labai laidus bei difraguoja infraraudonuosius spindulius, tod\xc4\x97l yra naudojamas infraraudon\xc5\xb3j\xc5\xb3 spinduli\xc5\xb3 detektoriuose ir pana\xc5\xa1iuose prietaisuose.\n_START_SECTION_\nAtradimo istorija\n_START_PARAGRAPH_\n1871 m. Dmitrijus Mendelejevas numat\xc4\x97 elemento, kur\xc4\xaf pats pavadino ekasiliciu, egzistavim\xc4\x85, remdamasis savo sukurta periodine element\xc5\xb3 sistema. 1886 m. \xc5\xa1\xc4\xaf element\xc4\x85 atrado vokietis Klemensas Vinkleris (Clemens Winkler). \xc5\xa0is atradimas dar syk\xc4\xaf patvirtino Mendelevejo periodin\xc4\x97s sistemos teisingum\xc4\x85. Elementas pavadintas Vokietijos (lot. Germania) garbei.\n_START_SECTION_\nNaudojimas\n_START_PARAGRAPH_\n1950 m. suk\xc5\xabrus germaniu paremt\xc4\x85 tranzistori\xc5\xb3, ma\xc5\xbedaug 20 met\xc5\xb3 germanis buvo pla\xc4\x8diausiai naudojamas puslaidininkis. V\xc4\x97liau j\xc4\xaf i\xc5\xa1st\xc5\xabm\xc4\x97 silicis d\xc4\x97l savo prana\xc5\xa1esni\xc5\xb3 elektrini\xc5\xb3 savybi\xc5\xb3. \xc5\xa0iuo metu germanis daugiau naudojamas optiniuose-skaitmeniniuose prietaisuose, infraraudon\xc5\xb3j\xc5\xb3 spinduli\xc5\xb3 detektoriuose, bei kaip polimerizacijos katalizatorius. Silicio ir germanio mi\xc5\xa1inys \xe2\x80\x93 silicio germanidas \xe2\x80\x93 taip pat naudojamas kaip puslaidininkis; jo prana\xc5\xa1umas prie\xc5\xa1 silic\xc4\xaf yra ypatingai didelis srov\xc4\x97s perdavimo greitis. Germanio tranzistoriai kartais naudojami muzikos prietaisuose, siekiant i\xc5\xa1gauti 1950-1970 m. laikotarpio muzikos \xc4\xafra\xc5\xa1ams b\xc5\xabding\xc4\x85 \xc5\xa1nyp\xc5\xa1\xc4\x8diant\xc4\xaf gars\xc4\x85.\n_START_SECTION_\nI\xc5\xa1gavimas\n_START_PARAGRAPH_\nGermanis randamas \xc4\xafvairiuose mineraluose, taip pat kaip priemai\xc5\xa1a anglyje, cinko r\xc5\xabdoje ir kt. Pramoniniu b\xc5\xabdu i\xc5\xa1gaunamas i\xc5\xa1 cinko r\xc5\xabdos kaip \xc5\xa1alutinis deginimo produktas. Ypatingo grynumo germanis gali b\xc5\xabti i\xc5\xa1gaunamas distiliuojant kai kuriuos mineralus, turin\xc4\x8dius germanio tetrachlorido.'